1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66
Chapter 55
TUHAN meufeureuman, "Jak kheueh keunoe gata bandum nyang glaih ngon tho rukueng, tajieb kheueh, ié ka teukeubah. Teuka kheueh gata nyang hana meupéng, teurimong kheueh gandom nyang hana peubayeue, dan pajoh kheueh! Meunan cit ngon ié anggô dan ié susu ka teukeubah, teurimong kheueh deungon cuma-cuma.
2 Keupeue tabloe peue-peue mantong nyang hana puih, dan tajak buet keu peue nyang hana hase jipeutroe? Seutôt kheueh peurintah Ulôn, teuma gata tamakheun nyang jroh, dan tarasa kheueh hidangan nyang lazat.
3 Deungoe kheueh, he bansa Lôn, tajak kheueh ubak Ulôn, gata teuma Lôn bri udeb seujati. Deumi geunaséh dan seutia nyang Ulôn jok keu Nabi Daud, Ulôn kuikat janji nyang keukai deungon gata.
4 Sikeubit jih, jihnyan Ulôn peujeuet keu peumimpén dan panglima, saksi nibak kuasa Lôn keu bansa-bansa.
5 Gata teuma ta tawök bansa-bansa aséng, dan awaknyan jijak laju ubak gata, deumi Ulôn, TUHAN Po teu Allah gata, Allah kudus Israel, sabab Ulôn ka Lôn peu agong gata."
6 Tawoe kheueh ubak TUHAN simantong na meuteumé; tahôi kheueh Gobnyan simantong Gobnyan rab.
7 Bah kheueh ureuëng jeuhet jipeujroh nibak udeb jih, dan jiubah jalan pikeran nyang na, bah kheueh jihwoe ubak TUHAN, mangat meuteumé gaséh sayang Gobnyan. Bah kheueh jihnyan jipaleng ubak geutanyoe, sabab TUHAN geupeuamphon deungon sigala murah até.
8 TUHAN meufeureuman, "Pikeran Lôn kon pikeran gata, dan rot Ulôn kon rot gata.
9 Sidubna manyang langét di ateueh bumoe, éuet nyan kheueh manyang jih pikeran Ulôn ateueh pikeran gata, dan rot ulôn di ateueh rot gata.
10 Lagée ujeuen jitron di langét, dan hana jigisa, teuma habéh basah bumoe, tanoh gumbô dan seunaman pih timoh, jibri hase keu teutabu dan teupajoh,
11 meunan cit deungon tutoe haba nyang Ulôn peugah hana jiriwang ubak Ulôn deungon sia-sia, teuma meuhase teupeubuet peue nyang Ulôn lakée, dan meuteumé peue mantong nyang Ulôn lakée.
12 Gata tatinggai Babel deungon sukacita, dan ji intat uluwa deungon seulamat. Gunong dan bukét meugeumbira dan meusurak ria, bak-bak kayée nyang na di blang jipok-pok jaroe.
13 Bak kayée ceumara jeuet keugantoe tamah meuduro, dan seunaman bungöng jeuet geunantoe tamah meupaya. Banmandum nyan na mangat Ulôn jipeumeusyeuhu; sibagoe tanda abadi nyang hana gadôh."
Wordproject® is a registered name of the International Biblical Association, a non-profit organization registered in Macau, China.